ЗэщхьэщыкIыныгъэхэр нэхъ иныж мэхъу
КъБР-м футболымкIэ и гуп нэхъыщхьэм щэбэтымрэ тхьэмахуэмрэ щызэхэта зи чэзу джэгугъуэхэм нэхъ иныж ящIащ командэхэм я зэщхьэщыкIыныгъэр.
Зэхьэзэхуэм зэрыщIидзэрэ, псори жыжьэу къызэринэкIауэ, бжьыпэр иутIыпщыркъым Бахъсэн и «Автозапчасть»-м. Мис аргуэруи ар бжыгъэшхуэкIэ ефIэкIащ, мы гъэм гуп нэхъыщхьэм хыхьагъащIэ- ми, хъарзынэу зыкъэзыгъэлъагъуэ «Псыкуэдым».
Пашэм нэхъ кIэлъеIэр «Тэрчращ». «Автозапчасть»-мрэ абырэ я зэхуакум иджыпсту очкоибл дэлъщ икIи, хэт ищIэн, чемпионатым и дыщэ медалхэм папщIэ иджыри зэныкъуэкъуныгъэ гуэрхэр щыIэнкIэ хъунщ.
АдэкIэ ещанэ увыпIэм щIэбэнхэр нэхъ зэрыIыгъыу, гупищу, къокIуэ. «Союзми», Бедикми», «Псыгуэнсуми» иужьрей зэIущIэхэм джэгукIэ хьэлэмэт къагъэлъагъуэ икIи я хьэрхуэрэгъухэр хагъащIэ зэпытщ.
Зи цIэ къитIуа командэхэм мы гъэм хъарзынэу зыкъагъэлъагъуэ икIи яIыгъ увыпIэ лъагэхэр яутIыпщыну фIэщщIыгъуейщ. Абыхэм къакIэлъыкIуэ командитхум медалхэри къапэплъэркъым гуп нэхъыщхьэм хагъэкIынуи зэкIэ шынагъуэ яIэкъым.
Ардыдэр пхужыIэнукъым къыкIэрыхухэм ятеухуауэ. Зэхьэзэхуэм зэрыщIидзэрэ абыхэм гугъуехьышхуэ пылъущ дэтхэнэ зы очкори зэрызыIэрагъэхьэр. Уеблэмэ «ГорИс-179 Прохладнэмрэ» «Жулдузымрэ» иджыри къэс зы текIуэныгъи къахьыфакъым. «Бахъсэным» и Iуэхухэри зэкIэ щIагъуэ дыдэкъым.
Иужьу зэхэта зэIущIэхэм турнир таблицэм щыщыIэ зэщхьэщыкIыныгъэхэр нэхъ иныж ящIащ. Пашэныгъэр зыIыгъхэр, аргуэрыжьти, текIуащ, къыкIэрыхухэр нэхъыбэм хагъэщIащ. Абы мыгъэрей зэхьэзэхуэр зэшыгъуэ ещI.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и иужьрей джэгугъуэм кърикIуа бжыгъэхэм. Мис ахэр:«Тэрч» (Тэрч) — «Бахъсэн» (Бахъсэн) — 3:0,«Псыгуэнсу» (Псыгуэнсу) — «Нарт» (Нарткъалэ) — 3:1, «Керт» (Къэхъун) — «ГорИс-179 Прохладнэ» (Прохладнэ) — 3:3, «Велес-СДЮСШОР» (Къэрэгъэш) — «ЛогоВАЗ» (Бабугент) -1:1, «Автозапчасть» (Бахъсэн) — «Псыкуэд» (Псыкуэд) — 7:1, «Союз» (Сэрмакъ) — «Родник» (Псынэдахэ) — 8:3, «Бедик» (Аргудан) — «ХьэтIохъущыкъуей» (ХьэтIохъущыкъуей) — 3:2, «Къундетей» (Шэджэм) — «Жулдуз» (Хьэсэней) — 4:3.
ДызыхуэкIуэ щэбэтымрэ тхьэмахуэмрэ зэхэтыну къыкIэлъыкIуэ джэгугъуэм щызэIущIэнущ «Союз» — «Автозапчасть», «ГорИс-179 Прохладнэ» — «Псыгуэнсу», «ЛогоВАЗ» — «Нарт», «Псыкуэд» — «Керт», «Къундетей» — «ХьэтIохъущыкъуей», «Родник» — «Велес-СДЮСШОР», «Бахъсэн» — «Бедик», «Жулдуз» — «Тэрч» командэхэр.
Хьэтау Ислъам.
